RO Jurnalul Oficial al Uniunii Europene C 237/74

Avizul Comitetului Economic și Social European – Propunere de regulament al Parlamentului European și al Consiliului privind inițiativa cetățenească europeană

[COM(2017) 0482 final – 2017/0220 (COD)]

(2018/C 237/12)

Raportor: Kinga JOÓ

Sesizare Comisia Europeană, 13.9.2017 – Parlamentul European, 2.10.2017 – Consiliul, 11.10.2017 Temei juridic Articolul 24 din Tratatul privind funcționarea Uniunii Europene Subcomitetul competent Subcomitetul SC/049 pe tema „Inițiativa cetățenească europeană” Data adoptării în subcomitet 7.2.2018 Data adoptării în sesiunea plenară 14.3.2018 Sesiunea plenară nr. 533 Rezultatul votului (voturi pentru/voturi împotrivă/abțineri) 201/0/5

1. Concluzii și recomandări

1.1. La șase ani de la intrarea în vigoare a Regulamentului (UE) nr. 211/2011 privind inițiativa cetățenească ( 1 ) , Comitetul Economic și Social European (CESE) ar dori să sublinieze că cetățenii UE se află în centrul proiectului european și că mecanismul inițiativei cetățenești europene (ICE) ar putea contribui la eliminarea deficitului democratic prin promovarea cetățeniei active și a democrației participative.

1.2. Avizul din proprie inițiativă al CESE din 2016 ( 2 ) a subliniat problemele tehnice, juridice și birocratice semnificative asociate proiectului inițiativei cetățenești europene, precum și excesul clar de competențe alocate Comisiei. Acest lucru a limitat amploarea dezbaterii publice pe care inițiativa cetățenească europeană a generat-o și a avut ca rezultat o monitorizare juridică limitată a inițiativelor încheiate cu succes.

1.3. CESE consideră că actuala revizuire a Regulamentului nr. 211/2011 privind inițiativa cetățenească europeană este o etapă importantă în vederea realizării potențialului deplin al inițiativei cetățenești europene, în conformitate cu opiniile deja exprimate de Parlamentul European, de Comitetul Regiunilor și de Ombudsmanul European.

1.4. CESE salută următoarele îmbunătățiri prevăzute în noua propunere a Comisiei Europene de regulament privind inițiativa cetățenească europeană, și anume că:

1.4.1. se permite grupului de organizatori să înceapă colectarea declarațiilor de susținere la data pe care o aleg;

1.4.2. se acordă recunoaștere juridică comitetelor cetățenilor, pentru a se limita răspunderea penală a organizatorilor pentru actele ilegale comise cu intenție sau din neglijență gravă;

1.4.3. se înființează o platformă de colaborare online, unde cetățenii UE vor putea obține informații și sfaturi în legătură cu ICE, înțelegându-se că această platformă va susține organizatorii unor ICE în procesul de înregistrare a inițiativelor respective și de colectare a declarațiilor de susținere. CESE ar dori să fie implicat în platforma de colaborare online și să fie ținut la curent cu privire la evoluțiile în materie. CESE consideră că este important ca utilizatorii platformei să fie bine informați despre serviciile legate de ICE pe care CESE le oferă organizatorilor unei asemenea inițiative;

1.4.4. Comisia recunoaște necesitatea serviciului de traducere oferit de CESE încă din 2015 tuturor organizatorilor ICE și furnizează traducerea conținutului ICE în toate limbile oficiale ale UE în momentul înregistrării unei inițiativei ICE;

1.4.5. se solicită statelor membre să simplifice, să reducă și să armonizeze sistemul de standarde naționale prevăzut pentru colectarea și verificarea datelor; dreptul de a sprijini o inițiativă cetățenească europeană se va baza pe cetățenie, acest lucru urmând să garanteze că niciun cetățean european nu este exclus de la inițiativa cetățenească europeană;

1.4.6. fiecare stat membru va promova în mod activ inițiativa cetățenească europeană și va stabili puncte de contact pentru furnizarea de informații și asistență organizatorilor ICE privind chestiuni tehnice și de campanie legate de ICE;

1.4.7. sistemul gratuit de colectare online (OCS) ( 3 ) va fi pus la dispoziție de Comisia Europeană în mod permanent, pentru simplificarea colectării și catalogării declarațiilor de susținere, precum și a verificării acestor declarații de către autoritățile naționale. De asemenea, Comitetul salută faptul că acest instrument urmează să fie accesibil și persoanelor cu handicap;

1.4.8. Comisia se angajează să sensibilizeze publicul cu privire la existența inițiativei cetățenești europene.

1.5. CESE prezintă următoarele observații și recomandări în legătură cu noua propunere:

1.5.1. Rolurile de mentor instituțional și de instanță decizională la înregistrare, ambele îndeplinite în prezent simultan de către Comisie, ar trebui separate. CESE își reiterează disponibilitatea de a continua să susțină inițiative și ar putea fi candidatul firesc pentru rolul de facilitator și mentor instituțional.

1.5.2. După exemplul CESE, care îi invită pe organizatorii ICE la diverse dezbateri organizate în cadrul grupului său privind inițiativa cetățenească europeană, al secțiunilor și al sesiunilor sale plenare ( 4 ) , organizatorii respectivi ar trebui să dispună de mai multe posibilități de dialog în timpul campaniilor și ulterior, iar legătura cu inițiativele reușite nu ar trebui neapărat să se încheie odată cu formularea unui răspuns oficial de către Comisie.

1.5.3. De asemenea, CESE consideră că este important să se valorifice oportunitățile pe care conferința sa anuală – Ziua ICE – le oferă ca loc de dialog, să pună mai mult accent pe schimbul de bune practici între organizatori și să se ofere mai multe șanse de constituire de rețele pentru organizatorii responsabili de inițiative în curs sau încheiate cu succes.

1.5.4. Inițiativele încheiate cu succes ar trebui monitorizate în mod corespunzător. Având în vedere acest obiectiv, CESE ar dori ca toate instituțiile UE să fie implicate în mod egal în crearea de oportunități de prezentare și dezbatere a inițiativelor de către organizatorii lor, după exemplul CESE, care îi invită pe aceștia la diverse discuții. CESE consideră că este deosebit de important ca inițiativele încheiate cu succes să fie dezbătute în cadrul sesiunilor plenare ale Parlamentului European, pentru a spori dimensiunea politică a dezbaterii europene privind chestiunile legate de inițiativa cetățenească europeană.

1.5.5. Având în vedere recomandarea sa de a garanta o repartizare echilibrată a competențelor între instituțiile Uniunii în ceea ce privește ICE ( 5 ) , CESE sprijină poziția exprimată de către societatea civilă ( 6 ) , ca Parlamentul European să fie în continuare unicul organizator al audierii publice în cazul inițiativelor încheiate cu succes, Comisia urmând a fi reprezentată la un nivel corespunzător. Audierile publice de la Parlamentul European constituie un prilej crucial pentru organizatorii unor ICE reușite de a-și preciza obiectivele, dar și de a lua contact cu deputații din Parlamentul European, care sunt reprezentanții corpului cetățenesc al UE în ansamblu.

1.5.6. Comisia ar trebui să prezinte motive detaliate și clare pentru toate deciziile de a refuza înregistrarea unei inițiative, indiferent dacă refuzul este parțial sau total.

1.5.7. CESE salută propunerea Comisiei de a permite înregistrarea unei părți a unei propuneri ICE. Cu toate acestea, ar trebui menținută o decizie de înregistrare unică.

1.5.8. Dată fiind importanța inițiativei cetățenești europene pentru democrația UE și introducerea recentă a acesteia, și având în vedere că perioada de timp necesară pentru a pune în aplicare modificările rezultate ca urmare a revizuirii legislative în curs va fi considerabilă, intervalul necesar pentru revizuirea inițiativei cetățenești europene ar trebui să rămână de trei ani.

1.5.9. CESE salută recunoașterea de către Comisia Europeană a valorii și a nevoii continue a serviciilor de traducere furnizate de CESE încă din 2015. Serviciile de traducere oferite în viitor de Comisie ar trebui să includă și o traducere a anexelor la o propunere de inițiativă cetățenească europeană. Acest aspect este important pentru a facilita o mai bună înțelegere de către public a propunerilor cuprinse în inițiativă ( 7 )

1.5.10. CESE recunoaște importanța și necesitatea unor dezbateri suplimentare care să conducă la o decizie privind eventuala reducere a vârstei minime pentru susținerea unei ICE.

2. Observații generale

2.1. Inițiativa cetățenească europeană este un instrument inovator introdus prin Tratatul de la Lisabona, reprezentând o parte importantă a dezvoltării actuale și viitoare a democrației transnaționale participative în UE ( 8 ) . ICE este consecința dreptului cetățenilor de a participa la viața democratică a Uniunii. Inițiativa cetățenească europeană ar trebui să faciliteze implicarea activă a fiecărui cetățean în stabilirea agendei UE și în procesul de luare a deciziilor, prin consolidarea dezbaterii publice în întreaga UE și prin garantarea faptului că cetățenii au șansa de a solicita direct Comisiei să propună un act juridic al Uniunii.

2.2. Normele și procedurile care guvernează inițiativa cetățenească europeană sunt prevăzute într-un regulament al UE adoptat la 16 februarie 2011 și sunt în vigoare încă din 1 aprilie 2012 ( 9 ) . La 13 septembrie 2017, Comisia Europeană a propus un nou regulament în cadrul pachetului care a însoțit dezbaterea privind starea Uniunii.

2.3. Conform regulamentului în vigoare, inițiativa cetățenească europeană poate fi organizată sau semnată de toți cetățenii UE care au atins vârsta legală la care se dobândește dreptul de vot în cadrul alegerilor pentru Parlamentul European ( 10 ) . Inițiativele sunt dispuse de un comitet al cetățenilor. Organizaţiile pot promova sau sprijini aceste inițiative, în condiții de deplină transparență.

2.4. Procedura pentru inițiativa cetățenească europeană implică trei etape:

2.4.2. În etapa colectării, trebuie strânse cel puțin un milion de „declarații de susținere” (semnături) provenind din cel puțin șapte state membre ale UE, într-o perioadă de maximum douăsprezece luni ( 15 ) . Semnăturile sunt certificate de autoritățile naționale competente ( 16 ) , iar inițiativa cetățenească europeană încheiată cu succes este ulterior transmisă Comisiei.

2.4.3. După transmitere, inițiativa încheiată cu succes este examinată de Comisie, înaintea unei reuniuni cu organizatorii. Parlamentul European organizează o audiere publică. Comisia are la dispoziție trei luni în care să decidă în ce măsură adoptă propunerea legislativă prevăzută în inițiativă, dacă este cazul, și să răspundă printr-o comunicare.

2.5. Până în prezent, mai mult de 8 milioane de cetățeni ai UE au semnat o inițiativă cetățenească europeană. Deși au fost transmise 69 de inițiative, doar 48 dintre acestea au fost înregistrate de Comisie și numai patru au colectat cel puțin un milion de semnături ( 17 ) . Inițiativele reușite au generat reacții limitate, una singură dintre ele ( 18 ) determinând Comisia să se angajeze că va prezenta o nouă propunere legislativă.

2.6. În prezent, instituțiile europene, organizatorii și reprezentanții societății civile organizate împărtășesc opinia că, în pofida unor modificări tehnice pozitive, instrumentul ICE este încă departe de a-și fi atins pe deplin potențialul democratic. Cu ocazia Zilei inițiativei cetățenești europene din 2017 ( 19 ) , Comisia a anunțat că va efectua o revizuire legislativă completă. Această revizuire reprezintă o oportunitate importantă de a consolida dezbaterea publică în cadrul UE, precum și capacitatea opiniei publice în materie de stabilire a agendei și de luare a deciziilor, în vederea influențării politicii UE prin intermediul inițiativei cetățenești europene. De asemenea, există un acord general că ICE are potențialul de a-i aduce laolaltă pe cetățenii UE pentru cauzele care îi unesc și de a consolida sentimentul identității europene.

2.7. Organizatorii ICE au evidențiat că procesul ICE prezintă o valoare adăugată în sine sub aspectul dezvoltării de rețele în slujba cauzelor comune, fapt care vine în completarea obiectivului de colectare a unui milion de semnături.

3. Răspuns instituțional privind inițiativa cetățenească europeană

3.1. CESE a sporit vizibilitatea inițiativei cetățenești europene cu prilejul Zilei anuale a ICE ( 20 ) și a înființat un serviciu de asistență dedicat inițiativei ( 21 ) , care a oferit organizatorilor, printre altele, traduceri ale descrierilor inițiativelor cetățenești europene (în termen de 3 zile lucrătoare de la solicitare), publicații tipărite și online privind ICE și diverse oportunități de prezentare a inițiativelor cetățenești europene cu ocazia ședințelor grupului ad-hoc privind inițiativa cetățenească europeană, ale secțiunilor și ale sesiunilor plenare ale CESE ( 22 )

3.2. CESE și-a adoptat avizul din proprie inițiativă la 13 iulie 2016 ( 23 ) , recomandând ca inițiativa cetățenească europeană să devină mai eficientă, mai vizibilă și mai accesibilă pentru cetățeni.

3.3. Concluziile unui studiu al Parlamentului European ( 24 ) au fost preluate în octombrie 2015 într-o rezoluție ( 25 ) , Parlamentul solicitând în mod formal o revizuire a Regulamentului ICE și îndemnând stăruitor Comisia să introducă modificări. De asemenea, în 2017, Parlamentul European a elaborat un proiect de raport din proprie inițiativă ( 26 ) care propune modificări ale Regulamentului ICE.

3.4. În martie 2015, în urma unei anchete din proprie inițiativă, Ombudsmanul European a elaborat 11 orientări vizând îmbunătățirea inițiativei cetățenești europene ( 27 ) , iar în iulie 2017 a transmis o scrisoare deschisă Comisiei, pentru a susține aceste propuneri ( 28 )

3.5. În octombrie 2015, Comitetul Regiunilor a adoptat un aviz în care pleda în favoarea unei revizuiri rapide și substanțiale a regulamentului ( 29 ) , urmând să voteze un nou aviz în sesiunea sa plenară din martie 2018.

3.6. Comisia a publicat, în aprilie 2015, un raport privind progresele înregistrate, iar în februarie 2016, un răspuns la propunerile Parlamentului European prin care a recunoscut dificultățile cu care se confruntă cetățenii care organizează și sprijină o inițiativă cetățenească europeană.

3.7. Organizatorii unor inițiative cetățenești europene au contestat la Curtea de Justiție mai multe decizii de înregistrare a acestor ICE de către Comisie ( 30 ) , adresând plângeri inclusiv Ombudsmanului European ( 31 ) . Deciziile în aceste cauze au accentuat presiunile în favoarea modificării Regulamentului privind inițiativa cetățenească, în special în ceea ce privește înregistrarea parțială a unei ICE și obligația Comisiei de a-și justifica decizia.

4. Rolul CESE și inițiativa cetățenească europeană

4.1. CESE, în calitatea sa de punte între instituțiile europene și societatea civilă organizată, a fost implicat de la bun început în dezbaterea cu privire la inițiativa cetățenească europeană. Acest lucru este demonstrat de avizele adoptate până în prezent ( 32 ) , de susținerea oferită ICE și de crearea unui grup ad-hoc pentru monitorizarea dezvoltării și punerii în aplicare a acestui drept de a participa la viața democratică a Uniunii ( 33 )

4.2. CESE va continua să fie implicat în mod activ în angajamentul multi-instituțional în procesul inițiativei cetățenești europene, cu un rol dublu de facilitator și de mentor instituțional. Inițiativele și competențele CESE includ:

4.2.1. „Ziua ICE”, organizată în fiecare an de CESE pentru a spori vizibilitatea inițiativei cetățenești europene, a jucat un rol important în menținerea inițiativei cetățenești europene ca prioritate a agendei instituționale a UE. Ziua inițiativei cetățenești europene a devenit deja o oportunitate importantă de dialog între organizatorii de ICE, instituțiile UE și alte părți interesate, pentru a evalua stadiul punerii în aplicare și eficacitatea inițiativei cetățenești europene, a face schimb de bune practici, a facilita colaborarea în rețea dintre organizatori și alte părți interesate, constituind o platformă de dezbatere pentru inițiativele reușite. De asemenea, CESE va profita de ponderea pe care a dobândit-o Ziua ICE, extinzând sfera de aplicare și rolul conferinței, de exemplu printr-o revizuire periodică a monitorizărilor realizate de către Comisie în urma inițiativelor cetățenești europene care s-au bucurat de succes. Ziua ICE este organizată de grupul ad-hoc în colaborare cu parteneri strategici importanți;

4.2.2. elaborarea unui ghid practic – ajuns la a treia ediție – vizând sensibilizarea publicului și promovarea inițiativei cetățenești europene ( 34 ) . De asemenea, ICE constituie tema principală a unei alte publicații a Comitetului, intitulată „Pașaportul european pentru o cetățenie activă” ( 35 ) (disponibilă în format tipărit și în versiune HTML ( 36 ) ) și menită să informeze cetățenii europeni cu privire la drepturile lor și să promoveze democrația participativă transnațională;

4.2.3. invitarea organizatorilor unor inițiative cetățenești europene care intră în sfera de competență politică a Comitetului la sediul său, pentru prezentarea inițiativelor respective ( 37 ) . Aceste oportunități permit CESE să ofere organizatorilor inițiativelor cetățenești europene o platformă pentru a colabora cu reprezentanți ai societății civile și parteneri sociali și pentru a spori vizibilitatea inițiativei cetățenești europene ca instrument democratic, menținând totodată o poziție neutră în legătură cu aspectul politic specific vizat;

4.2.4. furnizarea, în toate cazurile, a unui aviz din proprie inițiativă pe tema unei ICE reușite, în cazul în care aceasta intră în sfera de acoperire a activităților CESE;

4.2.5. eventuala participare a reprezentanților CESE la fiecare audiere publică a Parlamentului European referitoare la o inițiativă încheiată cu succes, contribuind astfel la procesul de analiză interinstituțională privind modul de a răspunde unei ICE reușite. CESE ar trebui invitat la audierea publică din oficiu ( 38 ) . Avizul CESE va avea la bază dezbaterile din sesiunile plenare ale CESE la care sunt invitați organizatorii.

4.2.6. CESE salută platforma de colaborare online și ar dori să fie implicat în aceasta și să fie ținut la curent cu privire la evoluțiile în materie. De asemenea, CESE consideră că este important ca utilizatorii platformei să fie bine informați în ceea ce privește serviciile legate de ICE pe care CESE le oferă organizatorilor unei asemenea inițiative.

4.2.7. CESE va continua să organizeze campanii pentru o inițiativă cetățenească europeană mai puternică și mai eficientă și pentru sensibilizarea la nivel național și local, de exemplu, prin inițiativele sale proprii la nivel local ( Going Local ).

5. Observații privind modificările regulamentului

5.1. Inițiativa cetățenească europeană trebuia să fie clară, simplă și accesibilă utilizatorului. Totuși, mulți organizatori de ICE, reprezentanți ai organizațiilor societății civile ( 39 ) , autori din mediul academic ( 40 ) și actori instituționali au raportat probleme tehnice și juridice importante cu privire la inițiativa cetățenească europeană. CESE salută propunerea Comisiei de a reforma regulamentul pentru a aborda problemele instituționale, juridice și organizaționale mai complexe și pentru a promova dialogul dintre cetățeni și instituții. Astfel, se vor intensifica dezbaterile la nivelul UE pe care le facilitează procesul ICE indiferent dacă o inițiativă cetățenească europeană strânge un milion de semnături sau nu.

5.2. CESE își reiterează cu fermitate sprijinul față de inițiativa cetățenească europeană. CESE consideră că punerea în aplicare în mod adecvat și complet a inițiativei cetățenești europene ar putea ajuta la reducerea distanței dintre cetățenii europeni și instituțiile europene și ar îmbunătăți semnificativ implicarea publicului în viața democratică a Uniunii. De asemenea, aceasta este o etapă importantă în dezvoltarea mai amplă a democrației participative în UE.

5.3. CESE recunoaște puternica susținere interinstituțională pentru inițiativa cetățenească europeană și salută propunerile de modificare ale Parlamentului European, ale Comitetului Regiunilor și ale Ombudsmanului European. Fiecare instituție joacă un rol important pe durata campaniilor inițiativei cetățenești europene și ulterior, pentru a furniza asistență și oportunități pentru dialog între instituții și organizatori.

5.4. CESE recomandă ca fiecare stat membru să stabilească puncte de contact pentru furnizarea de informații și asistență organizatorilor ICE privind chestiuni tehnice și referitoare la campanii legate de inițiativa cetățenească europeană și să promoveze în mod activ inițiativa cetățenească europeană la nivel național și local.

5.5. CESE ar dori să prezinte următoarele propuneri pentru reformarea regulamentului, în vederea simplificării și eficientizării mecanismului inițiativei cetățenești europene:

5.5.1. Rolurile Comisiei, de mentor instituțional ( 41 ) pentru ICE și de instanță decizională la înregistrare, ar trebui separate. Acest lucru este esențial pentru rezolvarea conflictului potențial de interese din cadrul Comisiei și pentru a favoriza implementarea deplină și eficace a instrumentului inițiativei cetățenești europene. CESE ar fi un candidat natural pentru rolul de mentor instituțional.

5.5.2. Ar trebui să existe mai multe posibilități de dialog cu organizatorii de ICE, în timpul campaniilor și ulterior, pentru a spori vizibilitatea politică a subiectelor acestor campanii. Având în vedere acest obiectiv, CESE ar dori ca toate instituțiile UE să fie implicate în mod egal în crearea de oportunități de prezentare și de dezbatere a inițiativelor de către organizatorii lor, urmând exemplul CESE, care îi invită pe aceștia la diferite discuții în cadrul grupului său privind inițiativa cetățenească europeană, al secțiunilor și al sesiunii plenare. Audierile din cadrul sesiunilor plenare ale Parlamentului European au un rol central în crearea de astfel de oportunități de dialog.

5.5.3. Trebuie garantat că inițiativele încheiate cu succes sunt monitorizate în mod corespunzător. Cu respectarea dreptului la inițiativă al Comisiei, CESE ar dori să invite Comisia să se aștepte la elaborarea unei propuneri legislative în termen de 12 luni de la sfârșitul campaniei sau să ofere o motivare completă a unei decizii de a nu prezenta nicio propunere.

5.5.4. Pe lângă audierile de la Parlamentul European și reuniunea dintre Comisie și organizatori, Comisia trebuie, de asemenea, să stabilească legături mai strânse cu organizatorii de inițiative cetățenești europene. În acest scop, după ce Comisia și-a înaintat avizul inițial, ar trebui stabilite contacte cu organizatorii în contextul activităților care au legătură cu tema unei inițiative cetățenești europene reușite.

5.5.5. Pentru a se asigura un echilibru adecvat între sarcini și competențe, CESE susține punctul de vedere exprimat de societatea civilă în cadrul unei audieri la sediul CESE, și anume că Parlamentul ar trebui să fie în continuare unicul organizator al audierii publice în cazul inițiativelor încheiate cu succes.

5.5.6. Ar trebui să existe motive detaliate și clare pentru toate deciziile Comisiei pentru a refuza înregistrarea unei inițiative, indiferent dacă refuzul este parțial sau complet.

5.5.7. CESE salută propunerea Comisiei de a permite înregistrarea parțială. Totuși, în interesul adoptării unor proceduri și criterii clare și directe pentru înregistrarea inițiativei cetățenești europene, ar trebui menținută o decizie de înregistrare unică. Comisia ar putea să-i consilieze pe organizatori cu privire la temeiul juridic al propunerii, înaintea depunerii acesteia, și ar putea propune soluții posibile pentru a evita inadmisibilitatea.

5.5.8. CESE va urmări dezbaterile privind propunerea de a reduce vârsta minimă pentru sprijinirea unei ICE și pentru participarea la aceasta. CESE este conștient că această chestiune ridică numeroase întrebări, dar recunoaște necesitatea unor discuții suplimentare.

5.5.9. Este important ca intervalul necesar pentru revizuirea inițiativei cetățenești europene să rămână de trei ani. Acest lucru se datorează importanței ICE pentru democrația UE și faptului că inițiativa a fost introdusă recent, dar și perioadei de timp care va fi necesară pentru a pune în aplicare modificările rezultate ca urmare a revizuirii legislative actuale.

5.5.10. Ar trebui consolidate procedurile de informare a cetățenilor și de sensibilizare a publicului cu privire la ICE. Acest lucru trebuie să se realizeze, în primă instanță, prin campanii ad-hoc promovate de Comisie și de statele membre. Având în vedere acest obiectiv, CESE propune, de asemenea, ca grupul de organizatori să-i informeze pe susținătorii interesați cu privire la evoluțiile și rezultatele campaniei (cu condiția ca aceștia să-și dea acordul în acest sens). Același lucru se aplică Comisiei, care trebuie să popularizeze mai eficient monitorizarea inițiativelor reușite, dar și să informeze mai întâi grupul de organizatori.

5.5.11. CESE constată cu plăcere că Comisia Europeană recunoaște nevoia serviciilor de traducere furnizate de CESE încă din 2015. Serviciile de traducere oferite ar trebui să includă și o traducere a anexelor la o propunere de inițiativă cetățenească europeană ( 42 ) . Acest lucru este important pentru a facilita o mai bună înțelegere de către public a propunerilor cuprinse în inițiativă.

5.5.12. Ar trebui avute în vedere noi metode de asociere a colectării online de semnături cu mijloacele de comunicare digitale și sociale, pentru a se lua legătura cu un public mai larg.

Bruxelles, 14 martie 2018. Președintele Comitetului Economic și Social European Georges DASSIS

(1) JO L 65, 11.3.2011, p. 1

(2) JO C 389, 21.10.2016, p. 35

(3) OCS este abrevierea pentru sistemul de colectare online, un instrument furnizat în mod gratuit de Comisia Europeană pentru colectarea de semnături online. Acest instrument simplifică atât colectarea datelor, cât și verificarea acestora de către autoritățile naționale. OCS este conform cu Regulamentul (UE) nr. 211/2011 al Parlamentului European și al Consiliului și cu Regulamentul de punere în aplicare (UE) nr. 1179/2011 al Comisiei: https://joinup.ec.europa.eu/software/ocs/description

(4) Decizia Biroului CESE din 14.10.2014 privind criteriile interne de invitare a organizatorilor la sesiunile plenare și la ședințele secțiunilor.

(5) Punctul 1.4.5 din Avizul Comitetului Economic și Social European pe tema „Inițiativa cetățenească europeană” (revizuire) (aviz din proprie inițiativă), din 13 iulie 2016.

(6) CESE a organizat o audiere publică cu organizațiile societății civile pe tema noii propuneri de ICE, la 12.12.2017.

(7) Pentru dezbaterea referitoare la importanța anexelor, a se vedea cauza T-529/13, Izsák și Dabis/Comisia, punctele 47-58.

(8) Articolul 11 alineatul (4) din Tratatul privind Uniunea Europeană (TUE) și articolul 24 alineatul (1) din Tratatul privind funcționarea Uniunii Europene (TFUE).

(9) Regulamentul (UE) nr. 211/2011.

(10) Vârsta legală de exercitare a dreptului de vot este de 18 ani în toate statele membre, cu excepția Austriei, unde este de 16 ani.

(11) Comitetul cetățenilor trebuie să fie alcătuit din cel puțin șapte cetățeni europeni care sunt rezidenți în șapte state membre ale UE diferite.

(12) Inițiativa trebuie descrisă în maximum 800 de caractere (100 pentru titlu, 200 pentru descriere și 500 pentru detalii cu privire la obiective).

(13) Articolul 4 alineatul (2) din Regulamentul (UE) nr. 211/2011. De remarcat articolul 4 alineatul (2) litera (b), care prevede ca propunerea de inițiativă cetățenească europeană să nu se afle vădit în afara sferei de competență a Comisiei în ceea ce privește prezentarea unei propuneri de act juridic al Uniunii în scopul punerii în aplicare a tratatelor. Pentru o evaluare a deciziilor de înregistrare ale Comisiei, a se vedea James Organ, „Decommissioning direct democracy? A critical analysis of Commission decision-making on the legal admissibility of European Citizens Initiative proposals” (Dezafectarea democrației directe? O analiză critică a procesului de luare a deciziilor Comisiei privind admisibilitatea juridică a propunerilor de inițiativă cetățenească europeană), 10 EuConst (2014), p. 422–443.

(14) Articolul 6 din Regulamentul (UE) nr. 211/2011. Regulamentul prevede că acest proces este responsabilitatea autorităților competente ale fiecărui stat membru în care sunt colectate declarații de susținere.

(15) Regulamentul prevede că trebuie colectat un număr minim de semnături pentru fiecare țară, proporțional cu numărul de locuitori: http://ec.europa.eu/citizens-initiative/public/signatories?lg=ro

(16) Articolul 15 din Regulamentul (UE) nr. 211/2011.

(17) Următoarele propuneri s-au încheiat cu succes: Apa și salubritatea reprezintă un drept al omului! Apa este un bun public, nu o marfă!; Stop vivisecției!; Unul dintre noi și Interzicerea glifosatului și protecția oamenilor și a mediului împotriva pesticidelor toxice: http://ec.europa.eu/citizens-initiative/public/initiatives/successful

(18) Comunicare a Comisiei privind inițiativa cetățenească europeană „Interzicerea glifosatului și protecția oamenilor și a mediului împotriva pesticidelor toxice”, C(2017) 8414 final. La 1 februarie 2018, Comisia a adoptat, de asemenea, o propunere de revizuire a Directivei privind apa potabilă, în parte ca răspuns la ICE Right2Water („Dreptul la apă”).

(19) Ziua ICE este o conferință anuală organizată de CESE. Partenerii Zilei inițiativei cetățenești europene din 2017 au fost Comitetul European al Regiunilor, Campania ICE, Serviciul european de acțiune a cetățenilor, Școala de Drept și Justiție Socială a Universității din Liverpool, Institutul european pentru inițiative și referendumuri, precum și People2power. Revizuirea ICE a fost anunțată de prim-vicepreședintele Frans Timmermans în sesiunea de deschidere.

(20) Prima ediție a Zilei ICE a avut loc la 30 martie 2012, cu o zi înainte de intrarea în vigoare a Regulamentului privind inițiativa cetățenească europeană. De atunci, CESE a organizat șase ediții care au loc în fiecare an în luna aprilie. Cea de a șaptea ediție va avea loc la 10 aprilie 2018.

(21) Pentru detalii suplimentare, consultați publicația CESE: „Serviciul de asistență pentru Iniţiativa cetățenească europeană din cadrul Comitetului Economic și Social European”

(22) A se vedea nota de subsol 4.

(23) Avizul din proprie inițiativă al CESE pe tema „Inițiativa cetățenească europeană (revizuire)” (JO C 389, 21.10.2016, p. 35).

(24) Serviciul de Cercetare al Parlamentului European, „Punerea în aplicare a inițiativei cetățenești europene. Experiența primilor trei ani”, 2015.

(25) Rezoluția Parlamentului European din 28 octombrie 2015 referitoare la inițiativa cetățenească europeană [2014/2257(INI)]. Raportor: György Schöpflin: http://www.europarl.europa.eu/sides/getDoc.do?pubRef=-//EP//TEXT+TA+P8-TA-2015-0382+0+DOC+XML+V0//RO

(26) Proiect de raport – Revizuirea Regulamentului (UE) nr. 211/2011 privind inițiativa cetățenească, 11.9.2017: http://www.europarl.europa.eu/committees/ro/afco/draft-reports.html?ufolderComCode=AFCO&ufolderLegId=8&ufolderId=09289&linkedDocument=true&urefProcYear=&urefProcNum=&urefProcCode=

(27) Cazul: OI/9/2013/TN, deschis la 18.12.2013, și decizia din 4.3.2015: https://www.ombudsman.europa.eu/ro/cases/decision.faces;jsessionid=BE512DDFB1CB293646D454ACCBCA5331

(28) Cazul: SI/6/2017/KR; scrisoarea din 11.7.2017:

https://www.ombudsman.europa.eu/cases/correspondence.faces/ro/81311/html.bookmark

(29) Comitetul Regiunilor, Avizul pe tema „Inițiativa cetățenească europeană” (JO C 423, 17.12.2015, p. 1).

(30) A se vedea în special recursurile câștigate prin hotărârile Curții din 3.2.2017 în cauza T-646/13 (Minority SafePack), din 10.5.2017 în cauza T-754/14 (Stop TTIP) și din 12.9.2017 în cauza C-589/15 P (Un milion de semnături pentru o Europă a solidarității).

(31) A se vedea hotărârile în cauza 1086/2017/PMC din 4.10.2017 (Mum, Dad & Kids) și în cauza 1609/2016/JAS din 18.4.2017 (Stop Vivisection) și plângerile 402/2014/PMC (confidențial) din 3.3.2015 și 2071/2013/EIS din 12.12.2014 (Stop Vivisection).

(32) Avizul CESE pe tema „Punerea în aplicare a Tratatului de la Lisabona: democrația participativă și inițiativa cetățenească” (articolul 11) (JO C 354, 28.12.2010, p. 59).

Avizul CESE privind inițiativa cetățenilor (JO C 44, 11.2.2011, p. 182).

Avizul din proprie inițiativă al CESE pe tema „Inițiativa cetățenească europeană (revizuire)” (JO C 389, 21.10.2016, p. 35).

(33) Grupul ad-hoc al CESE privind inițiativa cetățenească europeană a fost instituit în octombrie 2013 pentru a furniza orientări politice cu privire la ICE și pentru a monitoriza evoluțiile în acest domeniu.

(34) http://www.eesc.europa.eu/resources/docs/qe-04-15-566-ro-n.pdf

(35) http://www.eesc.europa.eu/resources/docs/qe-04-15-149-ro-n.pdf

(36) http://www.eesc.europa.eu/eptac/en

(37) A se vedea nota de subsol 4.

(38) La 2 februarie 2014, președintele CESE de la acea dată, Henri Malosse, a trimis președintelui Parlamentului European de atunci, Martin Schulz, o scrisoare oficială în care a exprimat interesul CESE de a fi invitat în mod sistematic la audierile publice privind inițiativele cetățenești europene încheiate cu succes.

(39) C. Berg, J. Tomson, An ECI that works! Learning from the first two years of the European Citizens' Initiative (O inițiativă cetățenească europeană care funcționează! Învățând din primii doi ani ai inițiativei cetățenești europene), 2014: http://ecithatworks.org/

(40) Printre articolele recente se numără: Organ, EU Citizen Participation, openness and the European Citizens Initiative: the TTIP legacy (Participarea cetățenilor europeni, deschidere și inițiativa cetățenească europeană: moștenirea TTIP), 54 CMLRev 1713-1748 (2017); Karatzia, The European Citizens Initiative and the EU institutional balance: On realism and the possibilities of affecting EU lawmaking (Inițiativa cetățenească europeană și echilibrul instituțional al UE: despre realism și posibilitățile de influențare a procesului de elaborare a legislației UE), 54 CML Rev. (2017), 177-208; și Vogiatzis, Between discretion and control: Reflections on the institutional position of the Commission within the European citizens' initiative process (Între putere discreționară și control: reflecții privind poziția instituțională a Comisiei în cadrul procesului inițiativei cetățenești europene), European Law Journal; 2017; 23; 250-271.

(41) Cf. punctele 1.1. și 4.3.2 din Avizul CESE privind inițiativa cetățenilor (JO C 44, 11.2.2011, p. 182).

(42) Pentru dezbaterea referitoare la importanța anexelor, a se vedea cauza T-529/13, Izsák și Dabis/Comisia, punctele 47-58.